EUROPA-KOMMISSIONEN Bruxelles, den 22.2.2016 COM(2016) 79 final RAPPORT FRA KOMMISSIONEN TIL RÅDET om gennemførelsen af den finansielle bistand til de oversøiske lande og territorier under 11. Europæiske Udviklingsfond



Indledning I associeringsafgørelsen (OAD) fastlægges de retlige rammer for relationerne mellem de oversøiske lande og territorier (OLT), de medlemsstater, som de hører under, og Den Europæiske Union. Med udgangspunkt i traktaten om Den Europæiske Unions funktionsmåde (TEUF) er formålet med associeringsafgørelsen at understøtte bæredygtig udvikling af OLT'erne og fremme EU's værdier i resten af verden. EU yder økonomisk støtte til OLT'erne inden for rammerne af associeringen. Støtten ydes hovedsageligt gennem Den Europæiske Udviklingsfond (EUF), hvor der er afsat 364,5 mio. EUR under 11. EUF-OLT for programmeringsperioden 2014-2020 . Formålet med denne rapport er at redegøre for de fremskridt, der er opnået i gennemførelsen af den finansielle bistand til OLT'er under 11. EUF i overensstemmelse artikel 91 i associeringsafgørelsen. På dette stadie af gennemførelsen forbliver fokus på den kurs, der er udstukket for programmet, og på programmets udformning. Efterhånden som der kommer skred i den praktiske gennemførelse, og der foreligger flere data, vil de kommende rapporter som anført i afgørelsen i stigende grad belyse resultaterne og virkningen af bistanden. Finansielle ressourcer under 11. EUF-OLT De ressourcer under 11. EUF-OLT, der er stillet til rådighed for OLT'erne, er opdelt på følgende tildelinger, jf. bilag 2 til associeringsafgørelsen: 229,5 mio. EUR til de territoriale (bilaterale) tildelinger 100 mio. EUR til regionalt samarbejde og integration 21,5 mio. EUR til finansiering af humanitær bistand og katastrofebistand eller støtte i tilfælde af udsving i eksportindtægterne 5 mio. EUR til finansiering af rentegodtgørelser og faglig bistand inden for rammerne af EIB's OLT-investeringsfacilitet 8,5 mio. EUR til undersøgelser og faglig bistand i overensstemmelse med artikel 81 i associeringsafgørelsen. Ud fra de kriterier, der er fastsat i associeringsafgørelsen, anses 16 OLT'er for at være berettiget til en territorial tildeling under 11. EUF-OLT . Det skal bemærkes, at Grønland støttes direkte gennem EU's almindelige budget på basis af "Grønlandsafgørelsen" . Gennem regionale programmer sigtes der mod at fremme samarbejdet mellem OLT'er i den samme region, som har fælles udfordringer og prioriteter. Ved de foranstaltninger, der finansieres under den regionale tildeling, ydes der støtte til udformning og gennemførelse af omfattende regionale programmer og projekter, som har til formål at overvinde disse udfordringer. Der tilskyndes aktivt til inddragelse af andre finansieringskilder, herunder andre finansielle EU-instrumenter, gennem samarbejde med nabolandene i AVS-området og/eller tredjelande samt med regionerne i EU's yderste periferi. Programmeringsprocessen for 11. EUF-OLT I associeringsafgørelsen fastlægges en programmeringsproces, som gælder specifikt for OLT'er. I modsætning til programmeringen for gruppen af lande i Afrika, Vestindien og Stillehavet (AVS-landene) baseres denne proces ikke på nationale vejledende programmer, men derimod på udarbejdelse af et programmeringsdokument med to bestanddele, nemlig a) en strategi for EU's indsats og b) en eller flere handlingsplaner. Kommissionen træffer kun én formel afgørelse med hensyn til godkendelsen af OLT-programmeringsdokumenter, og denne omfatter både de strategiske retningslinjer og den detaljerede programudformning. Dette betyder, at et programmeringsdokument ikke kan vedtages, før der er udarbejdet og formelt opnået enighed om en strategi og en handlingsplan. Budgetstøtte er (ligesom under 10. EUF) stadig den foretrukne gennemførelsesmetode i OLT'erne. OLT'erne har fortsat det primære ansvar for udarbejdelsen af programmeringsdokumenterne, bl.a. med hensyn til de prioriteter, som deres strategier baseres på, og sikringen af den fornødne lokale høring. Der er ydet særlig vejledning til OLT'erne vedrørende diverse aspekter af programmeringsprocessen for perioden 2014-2020: Der er udarbejdet detaljerede retningslinjer for programmering, som målrettes specifikt mod OLT'erne, og som danner grundlag for vejledning af de pågældende lande og territorier. Disse retningslinjer vedrører både den overordnede kurs og særlige skabeloner for de forskellige stadier ved udarbejdelsen af programmeringsdokumentet. EU's retningslinjer for budgetstøtte omfatter særlig vejledning med hensyn til godkendelse og forvaltning af budgetstøtteaktiviteter i OLT'erne. For at fremme samarbejdet mellem OLT'erne, AVS-/nabolandene og regionerne i den yderste periferi er der udarbejdet et vejledende notat, som skal tilskynde til fælles projekter, der finansieres af EUF og Den Europæiske Fond for Regionaludvikling (EFRU). Gennemførte høringer

Der er gennemført omfattende høringer mellem OLT'erne og Kommissionen. Programmeringsprocessen for OLT'erne blev iværksat under det 12. OLT-EU-forum i december 2013 efter vedtagelsen af associeringsafgørelsen og de relevante finansielle rammer. Kommissionen har over for OLT'erne og de medlemsstater, som de hører under, fremlagt de vejledende finansielle tildelinger og retningslinjer for programmering og iværksat høringsprocessen med henblik på en aftale om mulige samarbejdssektorer. Efterfølgende er der afholdt særlige seminarer med fokus på overvejelser om fælles prioriteter og mål. Der er i Kommissionens regi afholdt regionale OLT-konferencer i henholdsvis Stillehavsområdet og Vestindien i november 2014 og februar 2015 med deltagelse af AVS-lande, regionale organisationer og, hvor det var relevant, regioner i den yderste periferi. Disse konferencer kulminerede med konkrete forslag fra OLT'er om potentielle målsektorer og mulige delkomponenter. Endvidere fremmede konferencerne det regionale samarbejde med andre parter end OLT'er, idet alle regionale aktører udviste stor interesse for at etablere partnerskabsprojekter. Overvejelserne om strategiske prioriteter og målsektorer blev også fremmet gennem den associering, der blev foretaget i kraft af associeringsafgørelsen. På teknisk plan blev der i 2014-2015 afholdt ni trepartsmøder mellem Kommissionen, OLT-repræsentanter og de medlemsstater, som de hører under. Disse møder gav lejlighed til dialog mellem Kommissionen og OLT'erne. I januar 2015 blev der nedsat en fælles arbejdsgruppe om miljø og klimaændringer, som udgør en platform for indledende drøftelser blandt OLT'er om det tematiske program. På politisk plan blev det 13. OLT-EU-forum afholdt i februar 2015. Drøftelserne på to rundbordsmøder gav lejlighed til dialog om det tematiske program og førte til en aftale mellem OLT'erne om deres foreslåede målsektorer, som afspejles i konklusionerne fra forummet. Endvidere blev der i forbindelse med forummet afholdt trepartsmøder mellem Kommissionen, de territoriale/regionale anvisningsberettigede for OLT'erne og de medlemsstater, som OLT'erne hører under. Ved disse drøftelser fik deltagerne mulighed for at udtale sig om brugen af de økonomiske ressourcer og planlægge de næste trin – både hos de enkelte OLT'er og på regionalt plan. Drøftelserne førte desuden til udnævnelse af de regionale anvisningsberettigede for både de regionale og de tematiske programmer. Programmeringsprocessen understøttes også aktivt gennem faglig bistand. Foreløbigt har 13 lande og territorier modtaget eller er i færd med at modtage faglig bistand. Denne indsats finansieres med ressourcer fra 10. og 11. EUF-OLT, hvoraf sidstnævnte repræsenterer den første finansieringsafgørelse, der blev truffet for ressourcer under 11. EUF-OLT – en andel på 3 mio. EUR af de midler , som er afsat i henhold til bestemmelserne i artikel 81 i associeringsafgørelsen. Situationen i 2015 På grundlag af disse høringer og den faglige bistand er der i 2015 opnået bemærkelsesværdige fremskridt for så vidt angår de første programmeringsstadier. De strategiske retningslinjer for programmerne er fastlagt, og der er foreslået målsektorer for alle programmer, både territoriale og regionale/tematiske. Hvad angår territoriale tildelinger har de fleste OLT'er foreslået budgetstøtte som gennemførelsesmetode. Dette bygger på situationen under 10. EUF-OLT, mens det i flere tilfælde afspejler en positiv overgang fra de projektmetoder, der tidligere er anvendt, navnlig for Bonaire, Curaçao, Fransk Polynesien, Saba, Sint Eustatius samt Wallis og Futuna. I alle tilfælde vil Kommissionen foretage en vurdering af støtteberettigelseskriterierne med relation til brugen af budgetstøtte. De foreslåede målsektorer for de territoriale tildelinger grupperer sig tydeligt omkring centrale temaer, som i store træk omfatter: miljøanliggender, klimaændringer, vedvarende energi og begrænsning af katastroferisici (fem af de 16 OLT'er med vejledende territoriale tildelinger, som tegner sig for 21 % af de samlede territoriale tildelinger under 11. EUF-OLT) social udvikling (unge) eller beskæftigelse/erhvervsmæssig integration og uddannelse/erhvervsuddannelse (fem ud af 16 OLT'er, som tegner sig for 33 % af de vejledende territoriale tildelinger under 11. EUF-OLT) bæredygtig turisme (tre ud af 16 OLT'er, som tegner sig for 26 % af de vejledende territoriale tildelinger under 11. EUF-OLT) konnektivitet og tilgængelighed/digital udvikling (tre ud af 16 OLT'er, som tegner sig for 20 % af de vejledende territoriale tildelinger under 11. EUF-OLT). Disse prioriteringer harmonerer fint med målet om bæredygtig udvikling, idet der tages hensyn til de tre grundsten på området for udvikling, nemlig økonomisk udvikling, social udvikling og miljøbeskyttelse, som skitseret i associeringsafgørelsens mål. Navnlig er prioriteringerne helt på linje med EU's politiske prioriteter, som er skitseret i Europa 2020 , EU's tiårige strategi for vækst og beskæftigelse, hvor der sigtes mod at opnå intelligent, bæredygtig og inklusiv vækst. For så vidt angår regionale programmer er der ligeledes fremsat forslag om en markant koncentration af ressourcerne omkring en begrænset række prioriteringer, som naturligvis er af både grænseoverskridende og tværgående art. Endvidere bemærkes det ud fra de målsektorer, som OLT'erne har foreslået over for Kommissionen, at der i alle de regionale programmer lægges vægt på miljøet og bæredygtig anvendelse af naturressourcer. Dette åbner mulighed for en høj grad af komplementaritet med den tematiske del og andre programmer, der finansieres af EU, såsom BEST 2.0 inden for rammerne af programmet for globale offentlige goder og udfordringer.